Adolescentul de 17 ani din Iaşi, care s-a dezechilibrat şi a căzut în cap de la cinci metri înălţime, în timp ce făcea salturi periculoase într-o fostă fabrică acum dezafectată, a murit, luni, la Spitalul de Neurochirurgie din municipiu.

Tânărul a fost adus miercuri seară în stare critică la spital, în comă, având mai multe leziuni cerebrale şi toraco-abdominale.

El a fost ţinut intubat şi ventilat în secţia de Terapie Intensivă a spitalului şi nu a putut fi operat.

În cursul zilei de luni, medicii de la Spitalului de Neurochirurgie din Iaşi au anunţat decesul băiatului.

Adolescentul, în vârstă de 17 ani, a fost adus la spital miercuri seară după ce a sărit de pe clădirea unei foste fabrici din oraş, de la înălţimea de câţiva metri.Băiatul se antrena pentru parkour, un sport periculos, practicat în mediul urban, care presupune sărituri şi mişcări de fugă peste diverse obstacole.

Incidentul s-a petrecut pe ruinele unei foste fabrici din municipiul Iaşi.

Tânărul s-a urcat la nivelul al doilea al clădirii şi a încercat să sară peste un pod, care face legătura cu o altă clădire din apropiere.

În momentul când a sărit, tânărul s-a dezechilibrat şi a căzut în gol.

La faţa locului, a intervenit un echipaj al Ambulanţei, iar adolescentul a fost dus la spital, medicii susţinând încă din momentul internării că prognosticul este unul rezervat.

Poliţiştii ieşeni fac cercetări pentru a stabili împrejurările în care s-a produs incidentul.